钦定古今图书集成/明伦汇编/氏族典/第237卷 > 张彝
## 钦定古今图书集成/明伦汇编/氏族典/第237卷 > 张彝

按《魏书张彝传》，“彝字庆宾，清河东武城人。曾祖幸，慕
容超东牟太守，后率户归国。世祖嘉之，赐爵平陆侯，
拜平远将军、青州刺史。祖准之袭，又为东青州刺史。
父灵真，早卒。彝性公彊，有风气，历览经史。高祖初，袭
祖侯爵，与卢渊、李安民等结为亲友，往来朝会，常相
追随。渊为主客令，安民与彝并为散令。善于督察，每”
东西驰使有所巡检，彝恒充其选。清慎严猛，所至人
皆畏伏。迁主客令，例降侯为伯。转太中大夫，仍行主
客曹事。寻为黄门。后从驾南征，母忧解任。高祖遣使
吊慰，诏以骁骑将军起之，还复本位。以参定迁都之
勋，进爵为侯。转太常少卿，迁散骑常侍，兼侍中，持节
巡察陜东、河南十二州，甚有声称。使还，以从征之勤，
迁尚书。坐举元昭为兼郎中，黜为守尚书。世宗初，除
正尚书，兼侍中，寻正侍中。世宗亲政，除安西将军、秦
州刺史。羌夏畏伏，惮其威整，一方肃静，号为“良牧。”进
号“抚军将军。”仆射高肇《谮彝》于世宗，见代还洛，停废
数年。久之，除光禄大夫。肃宗初，加征西将军、冀州大
中正。好善钦贤，爱奖人物，颇侮其疏宗旧戚，不甚存
纪，时有怨憾焉。第二子仲瑀上封事，求铨别选格，排
抑武人，不使预在清品。由是众口喧喧，谤讟盈路，立
榜大巷，克期会集，屠害其家。神龟二年二月，羽林、虎
贲将几千人，相率造其第，曳彝堂下，捶辱极意。彝仅
有馀，命，口占左右上启，遂卒，时年五十九。谥文侯。